YVONNE
DEDERICK

TALÁLD FEL
ÖNMAGAD!

A szerző kiadónknál megjelent előző könyve:

Yvonne Dederick: Pályakezdő milliárdosok –
Útikalauz a valódi sikerhez (2020)

Copyright © Yvonne Dederick, 2023

© Athenaeum Kiadó, 2023

Minden jog fenntartva.

Kiadta az Athenaeum Kiadó,

az 1795-ben alapított Magyar Könyvkiadók

és Könyvterjesztők Egyesülésének tagja.

1086 Budapest, Dankó u. 4–8.

www.athenaeum.hu

www.facebook.com/athenaeumkiado

ISBN 978-963-543-334-6

Felelős kiadó: Dian Viktória

Felelős szerkesztő: Besze Barbara

Szerkesztette: Lénárt Emese

Műszaki vezető: Dubecz Adrienn

Borító: Földi Andrea

Az elektronikus verziót készítette az eKönyv Magyarország Kft. www.ekonyv.hu

NE VÁRD MEG A KRÍZIST!

(Avagy miről szól ez a könyv?)

Felkészítem az olvasót, mivel vértezze fel magát a nem várt fordulatokkal szemben.

Ezzel a kötettel kifejezetten a negyvenen túli korosztályt célzom meg. Ennek a generációnak a tagjai úgy érezhetik, elsodródtak a 21. század rohamos változásai közepette. Magukra maradtak. Senki nem fogta a kezüket. Elhagyták az alapokat, és gondolkodás nélkül merültek el a változásokban. A sodródás azonban csak a legritkább esetben vezet jó irányba.

Sajnos a legtöbben akkor kapcsolnak, amikor már krízis van. A könyvemnek az a célja, hogy megelőzze a válságot: mentálisan és lelkileg felkészítem az olvasót arra, mivel vértezze fel magát a nem várt fordulatokkal szemben. Az elmúlt évtizedek tengernyi tapasztalatát szeretném átadni az olvasóimnak, hogyan éljünk hatékonyan egy folyamatosan változó világban mind szakmailag, mind magánéletileg. Elmesélem, hogyan kovácsoltam a nem várt átalakulásokból előnyt, s egyben konkrét eszközöket, megoldókulcsokat adok az olvasó kezébe ahhoz, hogyan érje el a lehető legpozitívabb eredményt a most még kedvezőtlennek tűnő helyzetben.

Miért utálják olyan sokan az életüket?

Sok esetben sajnos már a negyven pluszosoknál elkezdődik, ami az ötven pluszosoknál szinte teljesen általános: utálják a karrierjüket, az emberi kapcsolataikat, a környezetüket – az életüket.

A jelenség természetesen „személyre szabott”, mindenkinél más területen csúcsosodik ki, de az élethelyzetek és az alapproblémák nagyon is egyetemesek:

»  Kirepültek a gyerekek, s hirtelen eltűnt a hétköznapok „értelme”, a rutin, a megszokás.

»  Ott maradtak az egyre idősödő nagyszülők, akikhez teljesen más minőségben és más érzésekkel kell viszonyulni.

»  A nőknél és a férfiaknál egyaránt hormonális változások következnek be, amelyeket egyikük sem tud megfelelően kezelni.

»  Alapvetően módosul a párkapcsolat is. A szerelem kivétel nélkül mindenkinél átalakul, a nagy kérdés csak az: pontosan mivé, s milyen irányba.

Jönnek a szexuális problémák, a libidó is változókorba lép. A nő és a férfi egyaránt kapaszkodik. Ki a másikba, ki a sérelmekbe, ki az új, kétségbeesett megoldáskeresésekbe.

Válni vagy nem válni?

Amióta divat az önfejlesztés, mindenhonnan ömlik a „légy bátor, merj lépni, hagyd hátra a korábbi életedet” című butaság. Mégis hogyan lehetne ráhúzni ezt a sablont mindenkire? Egyáltalán nem biztos, hogy el kell válni. Arra sincs garancia, hogy az új kapcsolódások feltétlenül tartósak lesznek. A boldogságkeresés lélektanáról külön fejezetekben írok, mert annyi boldogtalan embert láttam, akik léptek, aztán még jobban szenvedtek, mint azelőtt…

Nyíltan a szexről

Ahogyan az tőlem már megszokott, ebben a könyvben sem lesznek tabuk. Nyíltan, őszintén beszélek a generáció szexuális életének jelenségeiről, problémáiról is.

»  Hogyan dobjuk fel egy hosszú házasság szexuális életét?

»  Miként hozzunk szóba olyan témákat a párunk előtt, amelyekről eddig csak titokban olvasgattunk az interneten?

»  Mire kell ügyelnünk, ha új életet kezdünk, és hirtelen ránk szakad a szexuális szabadság?

»  Milyen gyötrelmekkel teli úton jut el az ember oda, hogy már egyáltalán nincs is kedve a szexhez?

Sorra vesszük azokat a stációkat, amelyek az életünket, a mindennapjainkat befolyásolhatják.

Az önfeláldozás átka

Szintén égető kérdés, mégsem beszél róla senki, hogy mi van azokkal az emberekkel, akik feláldozzák magukat a család oltárán. Amikor egy életen át a szeretteidet helyezed önmagad elé, majd a végén rájössz, nem is a saját életedet élted? Vagy hajtod a pénzt, a karriert, majd, amikor eléred, mégis üresnek, sivárnak érzed a napjaidat?

Mit kezdj az ürességgel?

Itt az ideje szembenézni az igazsággal: mindannyian feláldozzuk önmagunkat. Ez alól én sem voltam kivétel. Hajtottam, mint az őrült, s nőként ugyan páratlan sikereket értem el az üzleti életben, de nem tudtam élvezni a munka gyümölcsét.

A legtöbben ilyenkor kapaszkodót keresnek. Ki a vallásban, ki a spiritualitásban talál pillanatnyi menedéket, jómagam a tudatos jelenlétben leltem rá a megoldásra.

Szembenézni a korral és az új szakmai kihívásokkal

Akkor sem dől össze a világ, ha megszűnik a munkahelyed, és nem értesz semmi máshoz, csak ahhoz, amit addig csináltál. Hatékonyan átmenedzselheted magad egy új területre – fájdalmak nélkül. A változások nem mindig rosszak. Sőt. A lehető legjobb dolgok az életben! Gondolj csak bele: az okostelefonodat is megtanultad kezelni, és egyáltalán nem volt bonyolult feladat.

Ugyanez érvényes az idő múlására, vagy ha úgy tetszik, az öregedésre. Akármennyi idős is vagy: kihozom belőled a maximumot! Bármilyen furcsán is hangzik, de a te segítségeddel.

Hogyan kerüld el a hamis kapcsolódásokat?

Vajon mennyien éltük át, hogy bizonyos pozíciókban mindenki ott sürgött-forgott körülöttünk, az „álbarátok” szívták az energiánkat ezerrel, majd, amikor változás történt az életünkben, hirtelen mindenki eltűnt mellőlünk? Ma már azonban, ennyi év távlatából pontosan tudom, mire kellett volna figyelni, s hogyan lehetett volna elkerülni ezeket a hamis emberi kapcsolatokat. El is mesélem, hogy más ne lépjen bele ugyanazokba a csapdákba.

A hatékony kommunikáció áldása

Ez már nem az a kor, amikor húzhatod az időt. Azonnal beszélni kell a problémákról, mert ha magadban tartod őket, előbb-utóbb fizikailag is megbetegítenek. Ebben a könyvben megtanítom a generációmat a hatékony kommunikációra is. Ami bizony sokszor életmentő lehet.

A „szentháromság” ereje

Test, lélek és szellem szentháromságában, azaz a mentális erőben hiszek. Abban, amit legnagyobb döbbenetemre még mindig nem vesznek elég komolyan, pedig a túléléshez, a változások hatékony menedzseléséhez ez az egyetlen járható út.

Azok a bizonyos kapaszkodók

Bizony én is szorongtam, nekem is voltak hullámvölgyeim, amikről a nagyközönség nem tud. Tudatosan szerettem volna segíteni magamon, ezért számos módszert kipróbáltam, megtanultam, mire valóban kimásztam a gödörből. Ma már tisztában vagyok vele, hogy mi a közös a különféle segítő módszerekben. A számomra bevált és hatékony technikákat mutatom be a fejezetekben. Minden fontos résznél, afféle memóként, kiemeltem a gyakorlatokat „Kapaszkodók a hétköznapokhoz – gyakorlati technika” címmel. Bizton állítom, hogy ezek a hasznos tanácsok jól jönnek majd azoknak, akikhez e sorok eljutnak. A mai, nem könnyű világban bizony nagy szükségünk van a kapaszkodókra.

A VÁLTOZÁSOKBAN LÉVŐ ERŐ

Gyerekkorom óta a fordulatok hatékony menedzseléséről szól az életem.

Pandémia, háborús helyzet, nagy recesszió, elszálló infláció… Folytassam?

Ha valamikor, akkor az utóbbi években bőven volt alkalmunk megtapasztalni az élet kiszámíthatatlanságát, a folyamatos fordulatokat. Úgy gondolom, ma már senkinek nincs kétsége afelől, hogy az egyetlen állandó dolog az életben valóban a változás. A fentebb felsorolt tényezőkre nincs ráhatásunk. Arra azonban igen, hogyan alkalmazkodjunk az elénk gördített akadályokhoz, és miként jöjjünk ki győztesen a sokszor reménytelennek hitt szituációkból.

Akkor sincs baj, ha most még kilátástalan a helyzet!

Az emberek többsége fél a változásoktól, holott azok a legnagyobb lehetőségek az életben. A magára hagyott generációt a stabilitás értékelésére nevelték: maradj a munkahelyeden, a házasságban, viseld el a nehézségeket, és ne ugrálj. Ezért nem csoda, hogy a mai világban a mi nemzedékünk sokkal nehezebben kezeli a változásokat, mint a gyerekeink. A sorsom eddig úgy alakult, hogy sosem volt semmi állandó, mert mindig jött valami nem várt fordulat. Az életem folyamatos változásokból állt, s még a kezdetben rossznak vagy tragikusnak vélt fordulópontok is végül eredményekhez vezettek. Már gyerekkorban rákényszerültem megtanulni a változáskezelést, amit aztán a szakmai életemben kamatoztatni tudtam. Utólag jöttem rá, hogy minden trauma és nehézség, amit megéltem, valami olyat tanított, ami által erősebbé váltam, és a későbbiekben ez a tudás mentett meg néhány nehéz helyzetből.

Illúziók nélkül önmagaddal szemben

Minden ember vágyik a sikerre. Ez nem korosztály és nem is társadalmi hovatartozás kérdése. De mi a siker? Pénz, hatalom, szerelem, tudás? Ezt te gondolod sikernek, vagy a társadalmi normák szerint alakult ki benned ez a vágy? Bárhogyan is definiálod ezt a fogalmat, az biztos, hogy a siker elérése a legtöbbünkben szorongást okoz. Ha nem tisztázod az igazi siker fogalmát magadban, hanem a külső elvárások alapján akarsz elérni célokat – amelyek ráadásul nem is önazonosak veled –, akkor, ha érted is a sikert, utána a szinten tartása, majd a túlszárnyalása generál folyamatos gyötrődést. Ördögi kör ez, amelynek egyetlen megoldása van: a tökéletes önismeret. Ott állsz sikeresen (elméletileg), mégsem tudod, miért nem vagy boldog. Közben ketyeg az idő, hamar lejár, és esélyed se lesz, ha nem mersz lépni. Addig azonban senki nem jut előre, amíg nincs tisztában saját magával. Ezért nem szabad a fenekeden maradni, ahogyan a szüleink tanácsolták. Igenis most, az életed közepén nézz szembe saját magaddal, az életről alkotott elképzeléseddel, amit merj akár teljesen újratervezni.

Az önerő szabadsága

Az emberek óriási energiát fordítanak arra, hogy megmagyarázzák, miért képtelenek megváltozni. Bűnbakot keresnek, mutogatnak, és főleg a külső körülményeket hibáztatják a félresikerült életükért. Nyilván a külvilág eseményeit nem zárhatjuk ki az életünkből, de sok esetben olyan dolgokban is próbáljuk áthárítani az életünk irányítását, amelyeket csak magunk vagyunk képesek megoldani. Ezért rengeteg energiát fordítunk mások hibáztatására, a világgal való elégedetlenségünkre. Pedig csak kicsit kellene önmagunkba néznünk. Az imént említett energia töredékét kellene arra fordítani, hogy az önfelelősség erejét felismerjük. Ez a fajta elfogadás adja az önerő szabadságát. Erővel telve már a változástól sem félnénk, mert inkább esélyként tekintenénk rá, nem pedig katasztrófaként élnénk meg a fordulatokat.

TARTALOM

Ne várd meg a krízist!

A változásokban lévő erő